Janubiy Koreya prokuraturasi tarixda birinchi marta mamlakat prezidentini so‘roq qilishi mumkin

Koreya Respublikasi prokuraturasi mamlakatning amaldagi prezidenti Pak Kin Xeni unga yaqin doiradagilarning korrupsiya va hokimiyatni suiiste’mol qilish holatlari haqidagi ishni tekshirish doirasida so‘roq qilishi mumkin. Bu Koreya Respublikasi tarixida birinchi shunday holat bo‘ladi, deb yozadi “TASS” “Ryonxap” agentligiga tayanib.

“Prezident shu hafta oxirida so‘roq qilinishi mumkin. Ammo uni keyinga qoldirishga to‘g‘ri kelishi ham mumkin. U holda so‘roq Chxve Sun Silga qarshi ayblovlar e’lon qilinganidan keyin o‘tkaziladi”, — deyishdi prokuraturadagilar.
Avvalroq Pak Kin Xe dugonasining ishi bo‘yicha tergov bilan hamkorlik qilishga tayyorligini aytgan edi.
“Ryonxap” ta’kidlashicha, Janubiy Koreya konstitutsiyasiga muvofiq, prezidentga qarshi jinoyat ishi qo‘zg‘atilishi mumkin emas, biroq ba’zi ekspertlar korrupsiyaga qarshi tergov doirasidagi so‘roq tamoman maqbul ekanligini aytishga ulgurdi.